**Ramunas Karbauskis** (lit. Ramūnas Karbauskis; 5 dekabr 1969) — Litvalı biznesmen, siyasətçi və filantrop.

Bioqrafiyası
------------

### Təhsili və işgüzar karyerası

Ramunas 5 dekabr 1969-cu ildə Şyaulyay rayonunun Naysyay kəndində anadan olmuşdur. 1987-ci ildə Şyaulyayda Yanonisa Yulius adına orta məktəbi bitirmişdir. Həmin il o, Litva kənd təsərrüfatı akademiyasının aqronomluq fakültəsinə daxil olmuş, 1992-ci ildə isə təhsilini başa vurmuşdur.

Beynəlxalq və rus daması üzrə idman ustasına namizəd olan Karbauskis gəncliyində damaya böyük maraq göstərirdi. 1987–1988-ci illərdə rus daması üzrə Litva gənclər yığmasının üzvü olmuşdur.

1993-cü ildə Karbauskis *Agrokoncernas* Qapalı Səhmdar Cəmiyyəti şirkətini yaratmışdır. Növbəti iki onillik ərzində "Agrokoncernas" Litvada ən böyük aqrar qruplardan biri olmuşdur. Şirkətdə 800-dən çox insan işləyir. Karbauskis şirkətin tam mülkiyyət hüququna malikdir. Karbauskis Litvanın ən zəngin insanlardan biri hesab olunur.

### Siyasi karyerası

Siyasətdə 1990-cı illərin ortalarından başlayaraq iştirak edən Karbauskis Seymə üç dəfə seçilmişdir.

1996-cı il seçkilərində o, müstəqil namizəd kimi iştirak edirdi və yeddinci Seym mandatlığına "Şyaulyay kəndi" № 45 seçki dairəsi üzrə seçilmişdir. 1998-ci ildə o "Litva Kəndliləri" partiyasına üzv seçilmiş və onun sədri olmuşdur. 1997-ci ildən 2000-ci ilə qədər Karbauskis həmçinin Şyaulyay rayonunun özünü idarə şurasının heyətinə daxil olmuşdur.

2000-ci il seçkilərində Karbauskis "Litva Kəndliləri" partiyası tərəfindən təqdim edilərək, öz dairəsi üzrə yenidən seçilmişdir. Səkkizinci Seymdə o, 2000-ci ildən 2001-ci ilə qədər vitse-spiker postunu tutmuşdur.

2009-cu ildən Karbauskis kəndli-xalqçılar Litva İttifaqının sədridir. 2012-ci ildə adı dəyişdirilərək "Kəndlilər İttifaqı və Yaşıl Litva" (SKZL) adlanmışdır. 2012-ci il parlament seçkilərində partiya müvəffəqiyyətsizliyə uğradı. Seçicilərin səslərinin yalnız 3,88 %-ini toplaya bildilər, lakin 2016-cı il seçkilərində partiya rekord həddə — 56 mandat alaraq birinci yeri tutdular. Karbauskis parlament mandatlığına Şilaynyay (Kaunasda) seçki dairəsi üzrə keçmişdir.

### Xeyriyyəçilik və ictimai fəaliyyəti

Karbauskis *Naisiai* (açıq səma altında alkoqolsuz yay əyləncə festivalı) ailə festivalını təşkil etmişdir. O həmçinin ssenarist və Naysyay kəndinin tarixinə əsaslanan *Naisių vasara* serialının prodüseri kimi çıxış edir. Karbauskis bu kənddə anadan olmuşdur.

2013-cü ildə Karbauskis *Švieskime Vaikus* (gəlin uşaqları öyrədək) xeyriyyəçilik fondunun həmtəsisçisi olmuşdur. Fondu Litva müğənnisi və prodüseri Andryus Mamontovas ilə birlikdə təsis etmişdir.

Karbauskis 2006-cı ildən dama üzrə Litva federasiyasının prezidentidir. 2009-cu ildən Jemaytukas at cinsinin (Litvanın tarixi qoşqu cinsi) Litva assosiasiyasının vitse-prezidentidir.

### Ailəsi

Karbauskis Lina ilə evlidir və iki oğlu var: Yustinas və Mantas. Onun qardaşı Mindauqas Karbauskis Vladimir Mayakovski adına Moskva Akademik Teatrının bədii rəhbəridir.

İstinadlar
----------

1. 1 2 3 4 5  "2000-2004 m. kadencijos Seimo narys Ramūnas Karbauskis" (litva). Сейм Литовской Республики. 4 March 2016 tarixində arxivləşdirilib. İstifadə tarixi: 14 March 2016.
2. ↑  ""Agrokoncerno" apyvarta per metus smuko 29 proc. iki 159,2 mln. eurų". 15min.lt. December 1, 2015. 9 April 2019 tarixində arxivləşdirilib. İstifadə tarixi: 14 March 2016.
3. ↑  "Ramūnas Karbauskis - Lietuvos Turtingiausi". Ekonomika.lt. TV3. 11 February 2017 tarixində arxivləşdirilib. İstifadə tarixi: 14 March 2016.
4. ↑  "Lietuvos valstiečių ir žaliųjų sąjungos kandidatas LR Seimo rinkimuose 2012 m. Karbauskis Ramūnas" (litva). Союз крестьян и зелёных (Литва). 13 March 2016 tarixində orijinalından arxivləşdirilib. İstifadə tarixi: 14 March 2016.
5. ↑  "Lithuania election: Farmers' party in shock triumph". 2016-10-25 tarixində arxivləşdirilib. İstifadə tarixi: 2017-04-08.
6. 1 2 3  "Ramūnas Karbauskis". Charity "Švieskime vaikus". 9 November 2017 tarixində orijinalından arxivləşdirilib. İstifadə tarixi: 14 March 2016.
7. ↑  *Jančys, Artūras.* "Iškentęs pažeminimą, M.Karbauskis bus įleistas į Rusiją" (litva). Lietuvos Rytas. February 2, 2014. 14 March 2016 tarixində orijinalından arxivləşdirilib. İstifadə tarixi: 14 March 2016.

Xarici keçidlər
---------------

* Рамунас Карбаускис: биография, политическая программа и карьера Arxivləşdirilib 2017-04-07 at the Wayback Machine